
‘Dewiswch naill ai ‘y traeth’ neu ‘y goedwig’ a lluniwch ymweliad i grŵp o blant â’r lle hwn neu’r fan hon. Disgrifiwch sut y gall ymweld â’r lleoliad hwn gefnogi dysgu. 
Dywed Chwarae Cymru fod “pob plentyn a pherson ifanc angen ac eisiau mentro, yn gorfforol ac yn emosiynol wrth iddynt dyfu i fyny, waeth beth fo’u diwylliant neu eu cefndir, neu waeth pa ddiffygion neu ymddygiad sydd ganddynt.” O ganlyniad, mae darparu cyfleoedd i blant i ddysgu mewn amryw o amgylcheddau yn cynnig cyfleoedd iddynt fentro a datblygu personoliaethau mewn gwahanol gyd-destunau. Boed hyn tu fewn yn yr ystafell ddosbarth, allan yn yr awyr agored neu ar daith addysgiadol. Wrth i’r plant gael rhyddid i arbrofi maent yn medru egino a chyfrannu at gynnydd eu datblygiad personol. 
Er mwyn gwneud llawn botensial o ddysgu’r dysgwyr dylid sicrhau fod nodweddion effeithiol ar gael o fewn yr amgylchedd dysgu. Gall gwahanol amgylcheddau effeithio ar ddiddordeb a brwdfrydedd y plant tuag at y gwaith, yn ogystal â gwahanol anghenion o fewn y wers. Dylid cynnwys ystod o nodweddion o fewn yr amgylchedd sy’n medru cymellu'r plant. Gallai hyn fod yn amgylchedd sy’n annog chwilfrydedd, datrys problemau, gweithredu’n unigol a gydag eraill, datblygu ar gyflymder eu hunain, creadigrwydd a datblygiad o sgiliau gwybyddol, ieithyddol a chorfforol. Yn ogystal â hynny gall yr amgylchedd dysgu effeithio ar y plant drwy effeithio ar eu hymddygiad, a’u lefel o ganolbwyntio. Dylai’r amgylchedd fod yn gartrefol ac yn rhoi teimlad o berchnogaeth i’r plant wrth wrando ar eu llais a chefnogi eu syniadau trwy gynllunio ystod eang o weithgareddau sydd yn eu hatynnu. Er mwyn hybu annibyniaeth gellir gadael ambell ardal o’r ddarpariaeth heb weithgaredd pendant ond sy’n hygyrch i’r dysgwyr ac yn cynnig ystod o offer a defnyddiau. Oherwydd hyn fe fyddan nhw yn medru arwain eu dysgu a mentro. I gyd-fynd â hyn gellir cynnwys ardaloedd ac arddangosfeydd er mwyn gwobrwyo gwaith y plant. Yn dilyn hyn byddai rhywbeth at ddant pob unigolyn ac yn efelychu eu boddhad wrth eu gweld yn blodeuo yn y byd addysg. Dywed Montessori (2016) “the environment must be rich in motives which lend interest to activity and invite the child to conduct his own experiences.” (Montessori, 2016) Rhan amlaf mae’r profiadau a gaiff y plant y tu allan megis taith addysgiadol yn fwy tebygol o aros yn y cof i gymharu â phrofiadau o fewn yr ystafell ddosbarth. Dywed Harriman (2008) fod dysgu oddi fewn pedair wal yn gysyniad oedolion ac mae’n cael eu cysylltu’n fwy â rheolaeth yn hytrach na lles y plant. Noda Claxton a Lucas (2009) “our idea of learning includes, but goes well beyond, the kinds of organised instruction that takes place in classrooms.” (Claxton and Lucas, 2009, p.5)
Fodd bynnag, dylai athrawon fanteisio ar bob cyfle i fynd ar daith addysgiadol gyda’u disgyblion. Galluoga hyn i’r disgyblion arwain y dysgu wrth ddefnyddio eu llais i benderfynu ar leoliad ar gyfer taith addysgiadol. Caiff y ddarpariaeth ac addysg eu gweld fel ffactorau hynod bwysig er mwyn caniatáu addysg safonol, ond dadleua rhai bod yr amgylchedd yn cael ei weld fel y trydydd athro o fewn y dysgu. Oblegid hyn gellir amlygu pwysigrwydd yr amgylchedd dysgu er mwyn sicrhau llwyddiant. Yn yr un modd mae rhoi sylw i fewnbwn y disgyblion yn medru codi eu hunan-fri, ac maent yn dysgu orau pan fyddant yn cyfrannu at eu hamgylchedd. Trwy ymateb i’w syniadau fe fyddant yn ennyn diddordeb i’r gwaith ac yn fwy tebygol o ddangos brwdfrydedd tuag ato.
Dylai athrawon a darpar athrawon gynllunio’n ofalus wrth baratoi ar gyfer taith addysgiadol gan ystyried amryw o ffactorau a gallai amharu ar y dysgu. Gall y dewis o leoliad a’r gweithgareddau a gynllunnir ar gyfer y plant gael effaith aruthrol ar y canlyniadau. Dylid sicrhau fod athrawon yn grymuso pob dysgwr i wireddu eu llawn botensial o fewn yr amgylchedd dysgu, a hynny drwy ddewis lleoliad fyddai’n galluogi’r dysgwyr i wneud hynny.
Mae yna dair elfen yn benodol a gallai effeithio ar ddysgu’r disgyblion, sef emosiynol, corfforol a chymdeithasol. Dylid sicrhau fod pob disgybl yn teimlo’n gartrefol, diogel ac yn ddigon hyderus i fentro a gweithio o fewn yr amgylchedd dysgu. Caiff Iechyd Meddwl ei blethu gyda’r elfen emosiynol. Mae’n gyfrifoldeb ar yr oedolyn cyfrifol i sicrhau fod pob disgybl yn gyfforddus o fewn yr amgylchedd, yn hytrach na theimlo pryder, ofn a thristwch. Braf i’w gweld fod Donaldson (2019) am roi sylw sylweddol i Iechyd Meddwl plant o fewn y cwricwlwm newydd i Gymru. “Bydd Maes Dysgu a Phrofiad Iechyd a Lles yn helpu dysgwyr i ddeall sut y mae Iechyd Meddwl a lles emosiynol unigolion yn dylanwadu ar y ffordd maent yn meddwl, yn teimlo ac yn ymddwyn. Bydd hefyd yn helpu dysgwyr i archwilio’r cysylltiadau rhwng profiadau bywyd a lles meddyliol ac emosiynol.” (Donaldson, 2019, p.6) Wrth ddysgu am amodau sy’n medru effeithio ar Iechyd Meddwl a lles, bydd disgyblion yn medru cael eu hyfforddi ar sut i ymdopi â phrofiadau sy’n cynhyrfu’r meddwl. Pwysleisia Donaldson (2019) fod “cydberthnasau iach yn hanfodol ar gyfer ein hymdeimlad o berthyn ac ar gyfer ein lles” ac “mae’r ffordd rydym yn prosesu ein profiadau ac yn ymateb iddynt yn effeithio ar ein hiechyd meddwl a’n lles emosiynol.” (Donaldson, 2019, pp.8-9) Dadleua Waller a Davis (2014) fod Tovey (2007) yn dadlau fod amgylcheddau dysgu allanol yn hanfodol ar gyfer darparu profiadau unigryw i blant a’u bod yn cynnwys “the potential for mastery, a willingness to take risks and the skills to be safe.” (Waller a Davies, 2014, p.149)
Gall yr elfen gymdeithasol achosi anhawster hefyd. Rhaid trin pob disgybl yn gyfartal a noda Hawliau Plant Cymru (2015) y “dylai pob sefydliad sy’n ymwneud â phlant weithio at yr hyn sydd orau i bob plentyn” gan gymryd cefndir teuluol y plant i ystyriaeth wrth drefnu gweithgareddau. Er enghraifft, wrth drefnu taith addysgiadol mae’n debygol y byddai disgyblion o gartrefi llai ffodus yn methu fforddio’r daith ac felly’n methu cyfleoedd ac addysg mewn amgylcheddau gwahanol a newydd. 
Yn olaf rhaid ystyried yr elfen gorfforol. Nid yw’r elfen hon yn un y gellir rhagdybio bob amser gan fod nam corfforol yn gallu digwydd ar hap, megis torri coes. Ar y llaw arall, gellir fod yn ymwybodol o unrhyw gyflwr sy’n medru effeithio ar allu corfforol unigolyn os yw’n barhaol, er enghraifft nam cliw neu gadair olwyn. Ar bob cyfrif dylid cynllunio a gwneud trefniadau i sicrhau fod pob unigolyn yn cael addysg o ystod eang ac o’r safon gorau posib, gan ystyried y tair elfen. Noda Hawliau Plant Cymru (2015) fod gan blant sydd ag anabledd yr hawl i gael gofal arbennig er mwyn gallu byw bywyd hapus ac annibynnol.
Gweler enghraifft wych o “amgylchedd dysgu ysbrydoledig ar gyfer cyflwyno addysg y Cyfnod Sylfaen” gan Estyn (2016). Caniatâ’r amgylchedd yn y feithrinfa dydd i gefnogi datblygiad pob plentyn trwy gynnig “gofod, cyfleusterau ac adnoddau deniadol ac ysgogol.” (Estyn, 2016) Mae eu hamgylchedd wedi ei greu er mwyn ysbrydoli’r plant ac yn “darparu cyfleoedd cyffrous i’r plant ffynnu a dysgu medrau pwysig” yn ogystal â chynllunio profiadau i’r plant sy’n eu galluogi i “archwilio, arbrofi a chwarae, wrth atgyfnerthu a datblygu medrau.” (Estyn, 2016) Caiff y gofod ei drefnu i gefnogi creadigrwydd y plant gyda dysgu pwrpasol sy’n rhoi rhyddid i’r dysgwyr rhwng gwahanol ardaloedd. Caniatâ hyn iddynt fedru darparu ystod o gyfleoedd o fewn un ardal, megis yn yr ardd. Caiff y plant gyfle i chwarae, defnyddio synhwyrau, chwarae rôl a defnyddio dychymyg o fewn yr ardd gan ddefnyddio offer go iawn.
Ar gyfer yr aseiniad yma rwyf wedi ffocysu ar Barc Gwledig Pen-bre fel lleoliad ar gyfer taith addysgiadol. Wrth drefnu taith addysgiadol rhaid ystyried nifer o ffactorau pwysig. Er enghraifft, lleoliad sy’n addas ar gyfer pob tywydd, potensial i ddarparu ystod eang o weithgareddau, annibyniaeth i ddysgwyr fentro ac ehangu eu sgiliau wrth gyd-weithio â chyfoedion ac yn unigol. Bydd y gweithgareddau a chaiff eu cynnig i’r disgyblion yn seiliedig ar y goedwig. Ar y llaw arall, fe fydd cyfle i’r plant dreulio cyfnod o’u hamser rhydd yn ystod y daith i ymweld â’r traeth. O ganlyniad, byddant yn gwneud y defnydd mwyaf posib o’r lleoliad a gwerthfawrogi’r amgylchedd cyferbyniol o fewn yr un lle.
Cefnoga’r lleoliad hwn ddysgu trwy chwarae a gall teithiau addysgiadol fod yn dwyllodrus i blant. Yn anaml maent yn sylweddoli eu bod yn dysgu wrth fynd ar daith ac yn hytrach maent yn credu mai amser rhydd ydyw i chwarae a chwblhau tasgau sy’n eu caniatáu i fentro’n rhydd. O blaid yr athrawon wrth gwrs, mae lleoliadau o’r fath yn cynnig ystod eang o gyfleoedd i addysgu’r plant mewn amryw o ffyrdd. Dywed APADGOS:
Drwy eu chwarae, bydd plant yn ymarfer a chyfnerthu eu dysgu, yn chwarae gyda syniadau, arbrofi, cymryd risgiau, datrys problemau, ac yn gwneud penderfyniadau’n unigol, mewn grwpiau bach a mawr (APADGOS, 2008, p.4). 
Cysyllta’r profiadau hyn gyda theori Pestalozzi (1746- 1827) sef fod “profiadau ymarferol a chyffwrdd â gwrthrychau’n fwy buddiol i blant na dysgu ar y cof” ac mae ei syniadau yn cyd-fynd gyda’r profiad o ganiatáu plant i chwarae’n rhydd y tu allan. (Siencyn, 2010, p.27) Mae’r theori yma’n cyd-berthyn i theori Montessori (1870- 1952) wrth iddi gredu’n gryf y dylai plant gael profiadau go iawn o fewn amgylcheddau dysgu sy’n caniatáu’r defnydd o bob synnwyr. Noda APADGOS (2008):
Mae amgylcheddau dan do ac awyr agored sy’n llawn hwyl, yn gyffrous, yn ysgogol ac yn ddiogel, yn hybu datblygiad plant a chwilfrydedd naturiol i archwilio a dysgu drwy brofiadau uniongyrchol (APADGOS, 2008, p.4). 
Byddai’r Parc Gwledig yn galluogi’r plant i gyfarwyddo a gwneud mwy o synnwyr am y Byd o’u cwmpas wrth sylwi ar yr anifeiliaid, y bobl a’r Byd natur y byddant ynghlwm ag yn ystod y daith. Ar y llaw arall, “the environment itself does not teach but can be an enabling structure within which educators’ aims and intentions are realised.” (Wood ac Attfield, 1996, p.157)
Mae’n hanfodol i athrawon ystyried gymaint y gall newid i drefn dydd ysgol gael effaith ar blentyn. “A child’s environment can cause social, emotional and physical challenges and be far from inclusive.” (Doherty o Brock et al, 2009, p.212) Gall y newid o reolaidd amharu ar ba mor sefydlog mae plentyn sydd ag anawsterau emosiynol ac ymddygiadol yn teimlo. Creda Griggs (1991) yn gryf gyda’r cysyniad o gysylltu dulliau dysgu gyda’r amodau dysgu. Dywed Moyles:
Whatever the new environment, children react to being in a different sociocultural framework with a larger number of (relatively unknown) other children and adults and this can affect significantly their behaviour and self-concept – as it would all of us (Moyles, 1994, p.33). 
Wrth addysgu dysgwyr yn yr awyr agored mae’n croesawu nifer o fuddion ac mae’n helpu plant i ddysgu sgiliau ymarferol a fydd yn sylfaen da ar gyfer gweddill eu hoes, yn ogystal â gwerthfawrogi harddwch ac amrywiaeth natur. Dywed O’Brien a Murray (2007):
Many children prefer outdoor activities, and they engage in more explorative play and activities when in natural spaces that they can adapt and modify to meet their own needs (O’Brien a Murray, 2007, p.250) 
Gellir dadlau fod plant yn cael cyfleoedd mwy cyfartal yn yr awyr agored wrth iddynt gael yr un berthynas gyda’r staff. Mae eu parodrwydd i ymateb i’r hyn maent yn dysgu yn fwy gan eu bod yn teimlo’n fwy pwerus wrth fynegi eu barn. O ganlyniad, mae eu sgiliau cyfathrebu yn cael eu hybu a’u datblygu. Caniatâ dysgu yn yr awyr agored y defnydd o ‘barth datblygiad procsimol’ Vygotsky sef i gefnogi’r dysgwyr pan fod angen yn unig a’u gadael i ddysgu yn annibynnol ac wrth gyfoedion yn gyntaf cyn rhoi cymorth iddynt. Gellir gosod tasgau sy’n cynnig elfen o ddatrys problem y tu allan gyda’r bwriad o gael y plant i ddod i gasgliad ar ben eu hun yn hytrach na dibynnu ar wybodaeth a dealltwriaeth yr athro. Cytuna O’Brien a Murray (2007) gyda’r safbwynt hyn:
The constructivist theory of learning seems to be particularly suited to the Forest School approach as children make meaning from their direct experiences (O’Brien a Murray, 2007, p.249).
Ar y llaw arall, dadleua Piaget (1952) fod dysg y plentyn yn dibynnu ar ei ddatblygiad ar y pryd allan o’r pedwar cyfnod i ddatblygiad gwybyddol. Dim ond y ddau gyfnod cyntaf sy’n gysylltiedig gyda phlant y cyfnod sylfaen, sef y synhwyraidd-gysylltiol a’r cyfnod cynweithredol. Dadleua Bilton (2002) y dylai plant gael mynediad i’r awyr agored drwy’r dydd, bob dydd, ac ni ddylai’r cyfle i chwarae y tu allan gael ei or-rheoli gan oedolion chwaith. Wrth i’r plant gael cyfle i gysylltu gyda’r amgylchedd naturiol o’u cwmpas, fe fyddant yn dod i’w barchu a gofalu amdano yn annibynnol.
Thema fy nosbarth delfrydol ar gyfer y daith fyddai ‘Y Byd o’n cwmpas’ ac fe fyddai’r daith wedi ei threfnu ar gyfer plant y dosbarth meithrin a derbyn sy’n amrywio o dri i bump oed. Caniata’r lleoliad hwn i ddatblygu medrau pob unigolyn mewn nifer o feysydd gan gynnwys rhifedd, llythrennedd a’r fframwaith cymhwysedd digidol. Byddai’r ysgol yn un cyfrwng Cymraeg mewn pentref ar gyrion y dref. Ar y cyfan byddai’r disgyblion yn dod o gartrefi Cymraeg breintiedig, ond ar y llaw arall rhaid cymryd i ystyriaeth y gwahanol lefelau o gyflog sy’n perthyn i bob cartref wrth drefnu taith. Dylid manteisio ar leoliadau na fydd yn gostus ac sy’n werth yr arian o ran y gymhareb cost a’r amser byddai’r plant yn treulio yno. 
Cyn mynd ar y daith fe fyddai’r disgyblion wedi cael cyfle teg i drafod a phleidleisio am ble roeddent eisiau ymweld ag ac fe fyddant wedi dechrau magu gwybodaeth am y Byd o’n cwmpas mewn ambell wers. Byddai’r disgyblion wedi dechrau cyfarwyddo gyda’r stori ‘Y Lindysyn Llwglyd Iawn’ ac yn cyfarwyddo â chylch bywyd y Lindys. Pwrpas y daith byddai arwain y dysgu wedi dychwelyd i’r dosbarth gan roi cyfle i’r plant sbarduno syniadau am yr hyn maent eisiau dysgu am. Y gobaith ydyw y byddant hefyd yn medru gweld Lindys go iawn yn datblygu i fod yn Bili-pala.
Mae’n wybyddus fod rhaid ystyried amryw o ffactorau wrth gynllunio taith addysgiadol megis asesiad risg, cymhareb staff i blant, y tywydd, trefnu bws, llythyr i’r rhieni ayyb. Fe fyddai’n synhwyrol i ymweld â’r lleoliad cyn y daith. O ganlyniad gellir sicrhau ei fod yn addas ar gyfer y disgyblion, ei fod yn cynnig ystod o ddarpariaeth i sbarduno gweithgareddau a’i fod yn lleoliad cartrefol a diogel ar gyfer y dysgwyr. Os yn bosib, dylid tynnu lluniau o’r lleoliad er mwyn eu defnyddio fel tystiolaeth i adlewyrchu wrth gynllunio’r daith. Er enghraifft, defnyddio’r lluniau fel adnoddau ar gyfer ambell weithgaredd, megis côd QR neu helfa drysor. Felly dylid asesu unrhyw risgiau posib, sicrhau fod cysgod dan do cyfleus, tai bach sy’n hygyrch a glân a llwybr cerdded diogel sy’n addas ar gyfer pob disgybl. Byddai hyn yn hwyluso’r broses o gynllunio ystod o brofiadau sy’n cysylltu â chyfateb i Fframwaith y Cyfnod Sylfaen (2015) yn yr amgylchedd dysgu gwahanol.
[bookmark: _GoBack]Yn ogystal â’r elfen addysgiadol mae’n gyfreithiol i sicrhau fod pob dogfen ynglŷn ag iechyd a diogelwch yn eu lle ac wedi eu diweddaru. Yn gyntaf, rhaid i bob rhiant ganiatau i’w plentyn i gymryd rhan yn y daith a darparu rhifau ffôn cyswllt pe bai argyfwng, unrhyw alergedd a pha feddyginiaeth neu driniaeth fydd angen cynnig i’r disgybl hwnnw. Wedi casglu’r wybodaeth fe fydd yn rhaid sicrhau fod pob offer angenrheidiol o fewn y bocs Cymorth Cyntaf a bod dyddiad unrhyw feddyginiaeth heb ddod i ben. Fe fydd disgwyl i’r rhieni wneud cyfraniad tuag at gost y bws oni bai fod y Pwyllgor Rhieni yn medru cyfrannu mewn unrhyw ffordd. I gyd-fynd ag hynny rhaid penderfynu ar amser gadael a dychwelyd i’r ysgol ar gyfer y daith, sy’n caniatáu i’r plant gael llawn botensial o’r daith.
Yn ystod y daith fe fyddwn wedi gosod y plant mewn grwpiau o alluoedd cymysg, gan fod hyn yn strategaeth dda i blant llai galluog i fedru dysgu wrth gyfoedion yn hytrach na dibynnu ar oedolion. Byddai mwy o weithgareddau wedi eu cynllunio ar eu cyfer na’r hyn fyddai’n bosib iddynt gyflawni o fewn amser y daith ar bwrpas. Mae rhoi dewis o dasgau i’r plant i gyflawni mewn ffordd dactegol yn strategaeth dda ar gyfer eu rheoli. Er eu bod nhw’n credu mai nhw sydd yn arwain y dysgu wrth gyflawni’r dasg fel maent yn dymuno, rydych chi hefyd yn ennill y ddadl gan eu bod nhw’n cwblhau’r dasg. Techneg arall o gadw rheolaeth ar y disgyblion mewn amgylchedd allanol byddai defnyddio chwiban i gael eu sylw mewn byr o amser.
Enghreifftiau o’r gweithgareddau y buaswn yn eu paratoi ar gyfer y daith byddai taith synhwyrau, helfa lliwiau sy’n defnyddio côd QR i arwain y dysgwyr o un ateb i’r llall, taith gerdded a chasglu sbwriel. Cyniga’r gweithgareddau yma ystod o brofiadau i’r plant sy’n medru datblygu eu sgiliau a’u herio o fewn sawl maes dysgu. Yn dilyn hyn caiff y plant gyfle i ddefnyddio offer digidol i gasglu gwybodaeth a thystiolaeth er mwyn dod i gasgliad. Mae modd dysgu’n drawsgwricwlaidd gan fod y tasgau i gyd yn gysylltiedig â thema’r dosbarth, Y Byd o’n cwmpas. Ni fyddai’r daith gerdded yn cael ei gwaredu pe bai’r tywydd yn arw gan y byddai’n brofiad i’r plant i deimlo’r oerfel a’r glaw sy’n brofiad unigryw i’r amgylchedd allanol. Dywed Siencyn (2009):
“Pan ddaw plant wyneb yn wyneb â heriau, hyrwyddir datblygiad holistig wrth iddynt greu strategaethau i ddatrys problemau, tra gall diffyg her arwain at raglen addysg ddifflach allai arwain at blant digymhelliad” (Siencyn, 2009, p.111).
Wrth i’r dysgwyr arwain y dysgu gall yr oedolyn arsylwi ar y plant yn dysgu a’r dulliau a ddefnyddiwyd er mwyn dod i wraidd y broblem. O ganlyniad, gall yr oedolyn werthfawrogi’r camau a ddilynwyd a sut maent yn addasu i’r awyr agored yn annibynnol. Er bod y dysgwyr ar daith mae dal disgwyl iddynt dderbyn llwyddiant a dylid nodi unrhyw gyraeddiadau, yr un modd ag y gwneir yn yr ystafell ddosbarth.
Ni fyddai’r dysgu yn dod i derfyn ar ddiwedd y daith ac fe fyddai’r dosbarth yn parhau i efelychu ac ehangu eu dealltwriaeth am yr hyn a gyflawnwyd nôl yn yr ystafell ddosbarth. Gellir ail-adrodd syniadau a welwyd yn ystod y daith a chreu darpariaeth debyg ar gyfer y disgyblion yn yr ysgol. Dylid gwneud pob ymdrech i greu ac ymestyn yr hyn mae’r dysgwyr eisiau dysgu am gan annog eu creadigrwydd. Yn ogystal â hynny gellir ehangu sgiliau iaith y disgyblion drwy ysgrifennu cerdyn neu lythyr o ddiolch i’r Parc Gwledig am y croeso a’r profiadau gwefreiddiol a gawson nhw. Ar y llaw arall, gall y disgyblion ddewis naill a’i i ysgrifennu gair o ddiolch neu i greu fideo yn diolch i’r Parc. Gallai’r plant hefyd gyflwyno gwybodaeth ar lafar am eu profiad nhw i weddill yr ysgol mewn gwasanaeth. Er mwyn ail bortreadu eu profiad gellir defnyddio’r sbwriel ac adnoddau a gasglwyd ar y daith i greu arddangosfa yn yr ysgol. Caniatâ hyn i’r profiad fod yn weledol o fewn muriau’r ysgol a’u hatgoffa am eu profiad bythgofiadwy.
I gloi, credaf fod y manteision o ddysgu mewn amgylchedd ar wahân i’r ystafell ddosbarth yn gorbwyso’r anfanteision. Fodd bynnag, ni ddylid gwaredu naill na’r llall o’r amgylcheddau a dylid ceisio cynnal y ddau amgylchedd o fewn y dysgu. Oherwydd hyn byddai’n rhoi tegwch i bob disgybl i flodeuo ac egino o fewn bywyd ysgol gan ddatblygu eu sgiliau, gwybodaeth a dealltwriaeth. Amlyga Siencyn (2009):
Gall plentyn sydd fel arfer yn swnllyd fynd i’w gragen mewn lleoliad anghyfarwydd. Gall plentyn nad yw’n dangos unrhyw ddiddordeb ddod yn fyw i gyd o weld yr holl amrywiaeth a geir mewn coetir (Siencyn, 2009, p.112). 

